Sportosabb lett a Lexus két szabadidőjárműve
Az utolsó negyedévre az RX felső kategóriás crossover és az LX nagyméretű luxusterepjáró egyaránt visszafogott, ám annál lényegesebb módosításokban részesült. A változások mindkét esetben az élvezetesebb vezethetőséget szolgálták.

Az eredetileg 1998-ban bevezetett Lexus RX számos világelsőséget tudhat magáénak. Miután megalkotta a prémium-szabadidőjármű fogalmát, 2005-ben hibrid hajtásláncával állított új normát ebben a szegmensben, 2019-ben pedig forgó mikrotükröket alkalmazó adaptív fényszórójával nyűgözte le a világot.
A Lexus globális bestsellere, amelyből a mai napig 4,3 millió darab talált gazdára a világ 95 piacán, 2026 utolsó negyedévétől minden eddiginél élvezetesebb vezethetőséggel örvendezteti ügyfeleit. A márka futóműmérnökei beköltöztek a németországi Nürburgringre, hogy még sportosabbra hangolják a modellt, anélkül, hogy kompromisszumot kellene kötni a Lexus közmondásos kényelme és menetbiztonsága terén.
A fejlesztés során optimalizálták az adaptív felfüggesztés csillapítási jellemzőit, valamint a menetstabilizáló elektronika és az összkerékkormányzás vezérlését. Az eredmény: az autó még lineárisabban, még természetesebben reagál a vezető parancsaira – ahogy a Lexus mérnökei fogalmaztak, „a vezető tisztán kommunikálhat az autóval” – miközben az RX egyenetlen útfelületen is megőrzi komfortos rugózását.
A változásokat egyelőre a japán belpiacos modelleknél érvényesíti a Lexus, bár várhatóan az exportpiacokon, így Európában is megjelenik a futómű fejlesztése. További újdonságként – megint csak a japán specifikációjú járműveknél – az F SPORT Performance és F SPORT felszereltségi szinteken felkerült a piros féknyereg a rendelhető opciók közé. Az utastérben mostantól az első oldalablakok is szűrik az utastér felmelegedéséért felelős infravörös sugarakat, az automatikus rögzítőfék megjegyzi a legutóbb alkalmazott beállítást, valamint immár minden motorváltozatnál alapfelszerelés a digitális visszapillantó tükör, valamint az első és hátsó menetrögzítő kamera.
Ahogy az RX, a Lexus szabadidőjármű zászlóshajója, a valódi terepalkalmassággal bíró LX is részleges modellfrissítésen esett át, a fókusz itt is a sportosság, az eszközök azonban eltérőek voltak. Amellett, hogy minden modellváltozaton áthangolták az ESP-t, megjelent egy új kivitel: az F Sport, amely átfogó módosításokkal teszi élvezetesebbé a vezetést.
Funkcionálisan a mérnökök módosították a lengéscsillapító, a Torsen részlegesen önzáró differenciálmű, a hátsó kanyarstabilizátor és az adaptív felfüggesztés hangolását. 
Optikailag elöl mélyre húzott alsó lökhárító és krómkeretbe zárt, fekete rácsozatú hűtőmaszk; hátul diffúzor esztétikájú betéttel és az elsőt ismétlő rácsmintázattal megvadított lökhárító; valamint 22 colos keréktárcsák és piros féknyergek jelzik a modell sportos természetét.
Csak az F Sport modellváltozathoz kérhető a Neutrino Grey világosszürke karosszériaszín és a Flare Red piros belső színvilág, ahogy a japán kardok mintázatát idéző Hadori alumíniumbetét sem rendelhető más felszereltségi szintekhez.
Az utastérben módosított üléspárnázat, texturált bőrrel borított kormánykerék és váltógomb, valamint alumíniumpedálok és lábtámasz gondoskodnak a vezetés maximális élményéről, a képet – szó szerint – a 12,3 colos, digitális műszeregység egyedi üzemmódja teszi teljessé.

